**ΔΕΛΤΙΟ ΤΎΠΟΥ**

Αθήνα, 12 Νοεμβρίου 2013

**Επόμενη στάση στο Πανεπιστήμιο Πειραιά: Οι«Διαδρομές» πρόληψης και ενημέρωσης για τις εξαρτήσεις συνεχίζονται**

Ο Οργανισμός Κατά των Ναρκωτικών (ΟΚΑΝΑ) διοργανώνει εβδομάδα πρόληψης και ενημέρωσης για τις εξαρτήσεις , στο Πανεπιστήμιο Πειραιά που βρίσκεται επί της οδού Καραολή & Δημητρίου, από 18 έως 22 Νοεμβρίου.

Καθ’ όλη τη διάρκεια των εκδηλώσεων θα υπάρχει στο φουαγιέ του Πανεπιστημίου, κιόσκι ενημέρωσης όπου θα διατίθεται πληροφοριακό υλικό για τις εξαρτησιογόνες ουσίες , τα σεξουαλικώς μεταδιδόμενα νοσήματα καθώς και για τις σχετικές υπηρεσίες που παρέχει ο Οργανισμός.

Την Πέμπτη 21 Νοεμβρίου και ώρα 11:00, στην αίθουσα συνεδρίου του Πανεπιστημίου θα προβληθεί ντοκιμαντέρ για τις εξαρτήσεις και θα ακολουθήσουν εισηγήσεις στελεχών του Οργανισμού, σχετικά με το ρόλο του οικογενειακού περιβάλλοντος στη χρήση ουσιών και τις κοινωνικές διαστάσεις της εξάρτησης ενώ θα παρουσιασθούν θέματα που αφορούν στις νέες ουσίες και τις μολυσματικές ασθένειες.

Στον ίδιο χώρο και την ίδια ώρα, θα πραγματοποιηθεί την Παρασκευή 22 Νοεμβρίου ανοιχτή συζήτηση, με θέμα: «Πρόληψη και Θεραπεία για τις Εξαρτήσεις: Η Ελληνική Πραγματικότητα», όπου θα γίνει παρουσίαση των θεραπευτικών προγραμμάτων αντιμετώπισης της εξάρτησης, του Κέντρου Πρόληψης των Εξαρτήσεων και Προαγωγής της Ψυχοκοινωνικής Υγείας «Ήλιος» των Δήμων Νέας Σμύρνης και Αγ. Δημητρίου, και των θεραπευτικών προγραμμάτων και των ανοιχτών θεραπευτικών δομών που υπάρχουν για εφήβους και νεαρούς ενήλικους χρήστες ουσιών από στελέχη της Μονάδας Εφήβων/Νεαρών Ενήλικων Αθήνας «Ατραπός».

Οι συγκεκριμένες δράσεις πρόληψης και ενημέρωσης φοιτητών για τις εξαρτήσεις με τον τίτλο «Διαδρομές», εντάσσονται στο πλαίσιο του εγκεκριμένου προγράμματος ΕΣΠΑ με τίτλο «Προγράμματα στην κοινότητα και στον δρόμο (πρόληψης, έγκαιρης παρέμβασης) για τη μείωση της ζήτησης εξαρτησιογόνων ουσιών» που υλοποιεί ο ΟΚΑΝΑ και περιλαμβάνει σειρά ενημερωτικών εκδηλώσεων, που θα πραγματοποιηθούν το προσεχές διάστημα σε όλα τα ανώτατα εκπαιδευτικά ιδρύματα της πρωτεύουσας.

Ήδη πραγματοποιήθηκε ανάλογη δράση στις 4 – 8 Νοεμβρίου στην Ανωτάτη Σχολή Καλών Τεχνών, ενώ το Δεκέμβριο και κατά τη διάρκεια του επόμενου έτους θα πραγματοποιηθούν αντίστοιχες εκδηλώσεις, μεταξύ άλλων, στο Πάντειο, στο Γεωπονικό Πανεπιστήμιο, στο Μετσόβιο Πολυτεχνείο, στο ΤΕΙ Αθηνών κ.α.